Uhria syyllistettiin oikeudessa – oma äitikin todisti vastaan

Seksuaalista hyväksikäyttöä käsiteltiin oikeudessa vasta puolitoista vuotta tapahtumien jälkeen. Kari meni oikeudenkäyntiin yksin. Häntä edusti hovioikeuden auskultantti.

Karin äiti tuli oikeudenkäyntiin, mutta todisti poikaansa vastaan:

”Kari oli pukeutumisellaan ja korvakorujen käyttämisellä sekä pitkällä tukallaan osoittanut poikkeavia piirteitä, mutta kotona ollessaan hän ei ollut näin pitkälle poikkeava ollut .”

Oikeudessa nuoriso-ohjaaja myönsi teot:

”...myöntää omassa kertomuksessaan aloitteen tulleen häneltä kuin myös tajunneensa tekevänsä väärin, mutta korostaa samalla pojan suostuneen kaikkeen vapaaehtoisesti ja tavallaan myötävaikuttaneen tapahtumien kulkuun .”

Oikeudessa Karia puolusti ainoastaan Helsingin kaupunkia edustanut vs. huoltotarkastaja:

” Kari oli ollut käytökseltään avoin ja neuvotteleva sekä asioita opetteleva . Sen jälkeen, kun nyt tutkittavana olevat tapaukset olivat tulleet ilmi, Karilla oli ollut selvä itsetuhoajatus ja hän oli syyllistynyt auto- sekä myymälävarkauksiin ja jättänyt syömisen ja juomisen sekä nukkumisen hyvin vähiin, eikä hän ollut lainkaan luottanut aikuisiin, ainakaan mieshenkilöihin .”

Nuoriso-ohjaaja tuomittiin jatketusta lapseen kohdistuvasta haureudesta seitsemän kuukauden ehdolliseen vankeuteen.

Tekijä valitteli ammattinsa menettämistä

Kari ei muista oikeudenkäynnistä mitään. Hän sai vanhat asiakirjat luettavakseen muutama vuosi sitten ja järkyttyi.

– Se oli kauheata luettavaa. Nuoriso-ohjaaja kertoo oikeudenkäynnissä, kuinka surkeata hänen elämänsä on ollut: häneltä meni nyt ammatti eikä ole edes rahaa. Ja sitten mun oma äiti vielä on kävellyt oikeussaliin todistamaan, että mulla on ollut pitkä tukka ja korvakoruja. Siinä on mennyt viimeinenkin luottamus ihmiseen, Kari sanoo.

Helsingin kaupungin lastensuojelulautakunta vaati 10 000 markan korvausta Karille aiheutetusta henkisestä kärsimyksestä ja rikoksesta aiheutuneesta haitasta. Korvausta ei kuitenkaan maksettu.

– Tapahtumien jälkeen jossain paperissa luki, että musta on tullut kovin itsetuhoinen. Oikeudessa todettiin, että korvauksia ei määrätä, ongelmat ovat alkaneet jo aikaisemmin, Kari kertoo.

– Sehän on aivan järkyttävää, että tuollaisia asioita tapahtuu eikä mistään saa minkäänlaista apua. Kyllä se mun elämän vei aikamoiseen, en nyt osaa sanoa mihin. Mutta kyllä siinä pienellä pojalla on ollut vaikeata... huonot mahdollisuudet tässä maailmassa, Kari toteaa.